《寄惟巽弟孝廉》
明代·陈吾德

泽国凉风起白蘋，天涯一望绝音尘。瑶华欲折情难寄，鸿雁不来秋正新。

梦入池塘频见汝，别来词藻定惊人。栖迟莫共垂双翮，万里青云好致身。

作者简介：（1528—1589）明广东归善人，字懋修，号有斋，一作省斋。嘉靖四十四年进士。授行人。隆庆三年擢工科给事中，以谏市珍宝斥为民。神宗即位，起兵科。万历元年进右给事中。张居正当国，谏官言事必先请，吾德独不往、寻屡以事力争，益忤居正，出为饶州知府。御史承风借端诬劾，谪马邑典史。又劾其莅饶时违制讲学，除名为民。居正死，起官，终湖广佥事。有《谢山存稿》。